Title: ประกาศกรมธุรกิจพลังงาน เรื่อง  กำหนดลักษณะและคุณภาพของน้ำมันแก๊สโซฮอล์ พ.ศ. 2547

ประกาศกรมธุรกิจพลังงาน

ประกาศกรมธุรกิจพลังงาน
เรื่อง  กำหนดลักษณะและคุณภาพของน้ำมันแก๊สโซฮอล์
พ.ศ.
๒๕๔๗

โดยที่เป็นการสมควรแก้ไขปรับปรุงข้อกำหนดลักษณะและคุณภาพของน้ำมันแก๊สโซฮอล์ให้เหมาะสมยิ่งขึ้น
อาศัยอำนาจตามความในมาตรา ๒๕ วรรคหนึ่ง แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓ อธิบดีกรมธุรกิจพลังงานออกประกาศไว้
ดังต่อไปนี้

ข้อ ๑  ประกาศนี้เรียกว่า ประกาศกรมธุรกิจพลังงาน
เรื่อง กำหนดลักษณะและคุณภาพของน้ำมันแก๊สโซฮอล์ พ.ศ.
๒๕๔๗

ข้อ ๒[๑]  ประกาศนี้ให้ใช้บังคับตั้งแต่วันที่
๒๖ มกราคม พ.ศ. ๒๕๔๗ เป็นต้นไป

ข้อ ๓  ให้ยกเลิกประกาศกรมทะเบียนการค้า เรื่อง
กำหนดลักษณะและคุณภาพของน้ำมันแก๊สโซฮอล์ พ.ศ. ๒๕๔๕ ลงวันที่ ๑๓ กันยายน พ.ศ. ๒๕๔๕

ข้อ ๔  น้ำมันแก๊สโซฮอล์ หมายถึง
น้ำมันเบนซินผสมเอทานอล

ข้อ ๕  ภายใต้บังคับของข้อ ๖
ลักษณะและคุณภาพของน้ำมันแก๊สโซฮอล์ให้เป็นไปตามรายละเอียดแนบท้ายประกาศนี้
การเติมสารเติมแต่งในน้ำมันแก๊สโซฮอล์
ให้ผู้ค้าน้ำมันแจ้งขอความเห็นชอบและต้องได้รับความเห็นชอบจากอธิบดีกรมธุรกิจพลังงานแล้ว
จึงจะดำเนินการได้

ข้อ ๖ 
ลักษณะและคุณภาพของน้ำมันแก๊สโซฮอล์ที่ผู้ค้าน้ำมันจำหน่ายหรือมีไว้เพื่อจำหน่าย
ดังต่อไปนี้ จะไม่เป็นไปตามที่กำหนดในรายละเอียดแนบท้ายประกาศนี้ก็ได้
(๑) น้ำมันแก๊สโซฮอล์สำหรับการส่งออกไปนอกราชอาณาจักร
(ก) โดยการขนส่งทางเรือ
(ข) โดยการขนส่งทางรถยนต์
(๒) น้ำมันแก๊สโซฮอล์สำหรับการนำไปใช้กับยานพาหนะที่ออกไปนอกราชอาณาจักร
(๓) น้ำมันแก๊สโซฮอล์สำหรับการนำไปใช้ในการอื่นนอกเหนือจากการใช้กับเครื่องยนต์เบนซิน
(๔) น้ำมันแก๊สโซฮอล์สำหรับการนำไปใช้ตามโครงการหรือนโยบายของรัฐบาล
หรืองานวิจัย
(๕) น้ำมันแก๊สโซฮอล์สำหรับเตรียมไว้เพื่อจำหน่ายให้กับผู้ค้าน้ำมัน
หรือประชาชนเฉพาะในข้อกำหนด เรื่อง สารเติมแต่ง
(๖) น้ำมันแก๊สโซฮอล์สำหรับการจำหน่ายให้แก่ผู้ค้าน้ำมันตามมาตรา
๗ ด้วยกัน เพื่อวัตถุประสงค์ตาม (๑) (๒)
(๓) (๔) และ (๕) 

ข้อ ๗ 
ผู้ค้าน้ำมันที่ประสงค์จะจำหน่ายหรือมีไว้เพื่อจำหน่ายน้ำมันแก๊สโซฮอล์ตามข้อ
๖ (๑) (ก) ต้องจัดให้มีผู้ตรวจสอบปิโตรเลียม
(surveyor) ซึ่งได้รับความเห็นชอบจากกรมธุรกิจพลังงานเป็นผู้ดำเนินการตรวจสอบ
ชนิด ปริมาณ
ลักษณะและคุณภาพของน้ำมันแก๊สโซฮอล์ก่อนการจำหน่ายทุกครั้งและผู้ตรวจสอบปิโตรเลียมต้องรายงานผลการตรวจสอบให้กรมธุรกิจพลังงานทราบภายใน
๗ วันทำการนับแต่วันที่มีการขนส่งน้ำมันแก๊สโซฮอล์ออกจากท่าเทียบเรือ
การขอและการให้ความเห็นชอบเป็นผู้ตรวจสอบปิโตรเลียมตามวรรคหนึ่งให้เป็นไปตามระเบียบที่กรมธุรกิจพลังงานกำหนด
กรณีที่จะไม่ดำเนินการตรวจสอบตามวรรคหนึ่ง
ผู้ค้าน้ำมันจะต้องแจ้งลักษณะและคุณภาพของน้ำมันแก๊สโซฮอล์เฉพาะในส่วนที่ไม่เป็นไปตามที่กำหนดในรายละเอียดแนบท้ายประกาศนี้
เพื่อขอรับความเห็นชอบตามแบบ นพ. ๔๑๖
ท้ายประกาศนี้ทุกครั้งก่อนที่จะมีการจำหน่ายน้ำมันแก๊สโซฮอล์ไปนอกราชอาณาจักร
และต้องได้รับความเห็นชอบจากกรมธุรกิจพลังงานก่อนการจำหน่าย

ข้อ ๘ 
ผู้ค้าน้ำมันที่ประสงค์จะจำหน่ายหรือมีไว้เพื่อจำหน่ายน้ำมันแก๊สโซฮอล์ตามข้อ
๖ (๑) (ข) ถึง ๖ (๖) ต้องแจ้งลักษณะและคุณภาพของน้ำมันดังกล่าวเฉพาะในส่วนที่ไม่เป็นไปตามที่กำหนดในรายละเอียดแนบท้ายประกาศนี้เพื่อขอความเห็นชอบโดยยื่นแบบแจ้งตามแบบ
นพ. ๔๑๖ ท้ายประกาศนี้

ข้อ ๙ 
เมื่ออธิบดีให้ความเห็นชอบลักษณะและคุณภาพของน้ำมันแก๊สโซฮอล์ที่ผู้ค้าน้ำมันแจ้งตามข้อ
๘ แล้ว กรมธุรกิจพลังงานจะออกหนังสือรับรองการให้ความเห็นชอบตามแบบ นพ. ๔๑๗ ท้ายประกาศนี้
หนังสือรับรองการให้ความเห็นชอบตามวรรคหนึ่ง
ให้มีกำหนดระยะเวลา ๑ ปี นับแต่วันที่ออก

ข้อ ๑๐ 
ผู้ค้าน้ำมันที่ได้รับหนังสือรับรองการให้ความเห็นชอบข้อ ๙
ต้องปฏิบัติตามเงื่อนไขดังนี้
(๑) การเก็บและการขนส่งน้ำมันแก๊สโซฮอล์ตามข้อ
๖ (๑) (ข) ถึง ๖ (๖) ต้องเป็นไปตามรายละเอียดที่ผู้ค้าน้ำมันได้ระบุไว้ในแบบแจ้งเพื่อขอความเห็นชอบ
(๒) รายงานข้อมูลการจัดหา
การจำหน่าย และยอดคงเหลือของน้ำมันแก๊สโซฮอล์ตามข้อ ๖ (๑)
(ข) ถึง ๖ (๖) ตามแบบ นพ. ๔๑๘ ต่อกรมธุรกิจพลังงานภายในวันที่ ๑๕
ของเดือนถัดไป

ข้อ ๑๑ 
ให้ผู้ค้าน้ำมันที่จะเติมสารเติมแต่งในน้ำมันแก๊สโซฮอล์
ยื่นแบบแจ้งเพื่อขอรับความเห็นชอบการเติมสารเติมแต่งในน้ำมันแก๊สโซฮอล์ตามแบบ นพ.
๔๑๙ ท้ายประกาศนี้ พร้อมตัวอย่างสารเติมแต่ง จำนวน ๐.๕ ลิตร ตัวอย่างน้ำมันแก๊สโซฮอล์ที่ไม่เติมสารเติมแต่ง จำนวน ๓ ลิตร
และตัวอย่างน้ำมันแก๊สโซฮอล์ที่เติมสารเติมแต่งแล้ว จำนวน ๑ ลิตร

ข้อ ๑๒ 
เมื่ออธิบดีให้ความเห็นชอบการเติมสารเติมแต่งในน้ำมันแก๊สโซฮอล์ที่ผู้ค้าน้ำมันแจ้งแล้ว
กรมธุรกิจพลังงานจะออกหนังสือรับรองการให้ความเห็นชอบตามแบบ นพ. ๔๒๐ ท้ายประกาศนี้

ข้อ ๑๓ 
ให้ผู้ค้าน้ำมันที่ได้รับหนังสือรับรองการให้ความเห็นชอบตามข้อ ๑๒
เตรียมเอกสารบันทึกเกี่ยวกับการเติมสารเติมแต่งในน้ำมันแก๊สโซฮอล์ไว้ที่สำนักงานใหญ่หรือคลังน้ำมันที่เติมสารเติมแต่ง
เพื่อให้พนักงานเจ้าหน้าที่ตรวจสอบได้ตลอดเวลา

ข้อ ๑๔ 
การยื่นแบบแจ้งเพื่อขอรับความเห็นชอบตามข้อ ๗ วรรคสาม ข้อ ๘ หรือข้อ ๑๑
ให้ยื่นต่อสำนักคุณภาพน้ำมันเชื้อเพลิง กรมธุรกิจพลังงาน

ข้อ ๑๕ 
เมื่ออธิบดีได้ให้ความเห็นชอบลักษณะและคุณภาพของน้ำมันแก๊สโซฮอล์ตามข้อ ๙
หรือให้ความเห็นชอบการเติมสารเติมแต่งในน้ำมันแก๊สโซฮอล์ตามข้อ ๑๒ แล้ว
หากปรากฏหลักฐานภายหลังว่าเอกสารที่ใช้ในการขอรับความเห็นชอบดังกล่าวมีความคลาดเคลื่อน
หรือผิดพลาดไปจากความเป็นจริง
อธิบดีอาจมีคำสั่งให้ผู้ค้าน้ำมันจัดส่งเอกสารเพิ่มเติมเพื่อขจัดความคลาดเคลื่อน หรือแก้ไขข้อผิดพลาดนั้นภายใน
๓๐ วัน นับแต่วันที่ผู้ค้าน้ำมันได้รับคำสั่งดังกล่าว
หากผู้ค้าน้ำมันไม่จัดส่งเอกสาร
หรือแก้ไขข้อผิดพลาดภายในระยะเวลาที่กำหนดในวรรคแรก
อธิบดีอาจมีคำสั่งยกเลิกหนังสือรับรองที่ออกตามข้อ ๙ หรือข้อ ๑๒ ได้

ข้อ ๑๖  ผู้ค้าน้ำมันที่ประสงค์จะทำการเพิ่มเติมหรือเปลี่ยนแปลงรายละเอียดใดๆ
ที่ได้แจ้งหรือระบุไว้ในแบบแจ้งตามข้อ ๘ และข้อ ๑๑
ซึ่งได้รับความเห็นชอบแล้วให้ผู้ค้าน้ำมันทำหนังสือแจ้งต่อกรมธุรกิจพลังงาน
ล่วงหน้าไม่น้อยกว่า ๑๕ วันก่อนวันที่ประสงค์จะเพิ่มเติมหรือเปลี่ยนแปลง

ข้อ ๑๗  ประกาศฉบับนี้ไม่กระทบกระเทือนการให้ความเห็นชอบลักษณะและคุณภาพ
หรือการให้ความเห็นชอบการเติมสารเติมแต่ง
ซึ่งผู้ค้าน้ำมันได้รับหนังสือรับรองการให้เห็นชอบไปแล้วตามประกาศกรมทะเบียนการค้า
เรื่อง กำหนดลักษณะและคุณภาพของน้ำมันแก๊สโซฮอล์ พ.ศ.
๒๕๔๕ ลงวันที่ ๑๓ กันยายน พ.ศ. ๒๕๔๕ ที่ใช้บังคับอยู่ก่อนวันที่ประกาศฉบับนี้มีผลใช้บังคับ

    ประกาศ
ณ วันที่ ๑๓ มกราคม พ.ศ. ๒๕๔๗
วิโรจน์  คลังบุญครอง
อธิบดีกรมธุรกิจพลังงาน

รายละเอียดแนบท้ายประกาศกรมธุรกิจพลังงาน
เรื่อง  กำหนดลักษณะและคุณภาพของน้ำมันแก๊สโซฮอล์
พ.ศ.
๒๕๔๗

[ดูข้อมูลจากภาพกฎหมาย]

มยุรี/พิมพ์
๓๐
เมษายน ๒๕๔๗
พัชรินทร์/สุมลรัตน์/ตรวจ
๑๘
พฤษภาคม ๒๕๔๗
A+B

[๑] รก.๒๕๔๗/พ๘ง/๖/๒๒ มกราคม ๒๕๔๗